Cecil die leeu: Aanklagte teen jagter laat vaarCecil die leeu. Foto: Zimparks, Facebook Die aanklagte teen die Zimbabwiese jagter wat saam met ŉ Amerikaanse tandarts verlede jaar ŉ jagtog gedoen het waartydens die bekende leeu Cecil doodgeskiet is, is laat vaar. Die tandarts, Walmer Palmer, het Cecil in Julie 2015 in die nag met ŉ pyl en boog naby die Hwange nasionale park gekwes en die volgende oggend teruggegaan om hom dood te skiet. Theo Bronkhorst was die professionele jagter wat Palmer se jagtog na Zimbabwe gereël en hom vergesel het. Cecil se dood het wyd opslae gemaak en baie kritiek teen die grootwildjagbedryf in Afrika uitgelok. Palmer het R80 000 vir die skiet van Cecil betaal. Cecil het ten tyde van sy dood ŉ elektriese halsband aangehad as deel van ŉ projek van die Oxford Universiteit wat leeus in die Hwange-park monitor. Nadat die nuus van Cecil se dood aan die lig gekom, en Palmer as die skieter geïdentifiseer is, het wildbewaringsaktiviste hom voortdurend by sy huis en spreekkamer in Minnesota geteister. Bronkhorst is van onwettige jag in Zimbabwe aangekla, maar geen aanklagte is teen Palmer aanhangig gemaak nie. Perpetua Dube, Bronkhorst se regsverteenwoordiger, het bevestig dat die aanklagte teruggetrek is. Bronkhorst het egter gesê hoewel die aanklagte laat vaar is, is hy “gebreek” deur die voorval en sal nooit weer jag nie. Bronkhorst was in 2000 een van die eerste wit boere wie se plase deur pres. Robert Mugabe se grondhervormingsprogram oorgeneem is. Zimbabwe verdien meer as 80% van sy inkomste vir die bewaring van wild deur jag. Die Hwange nasionale park het tans ŉ groot hoeveelheid leeus nadat die span van die Oxford Universiteit die park in kennis gestel het dat daar te min leeus in die park is en leeujagte vir ŉ paar jaar in die gebied opgeskort is. Die getalle het egter sedertdien heeltemal herstel. Lees alle vorige berigte oor Cecil die leeu op Maroela Media.